Babelscape/SREDFM huggingface dataset:
Στρατηγίς Αγίου Ηλία

Η Στρατηγίς Αγίου Ηλία ("στρατηγίς ὁ Ἄγιος 'Ηλίας") ήταν διοικητική διαίρεση της Βυζαντινής Αυτοκρατορίας, ήταν από τα μικρά σε έκταση αλλά και συνοριακά Θέματα, που λεγόταν Στρατηγίδες. Περιλάμβανε το κάστρο του Αγίου Ηλία, στην σημερινή Συρία, και τα χωριά κοντά σ΄ αυτό. Η, οχυρωμένη πιθανότατα, πόλη ή πολίχνη του Αγίου Ηλία και η κοντινή μονή, βρίσκονταν σε ένα ακρωτήριο κοντά στις εκβολές του Ορόντη. Διοικητικά ο στρατηγός του Αγίου Ηλία ήταν υφιστάμενος του Δούξ της Αντιόχειας.

Η Άννα Κομνηνή την αναφέρεται στην "Αλεξιάδα" σαν στρατηγίδα και μία από τις περιοχές που δόθηκαν στον Βαλδουίνο της Βουλώνης με την Συνθήκη της Δεαβόλεως.
Γεώργιος Καλακαλλάς

Ο Γεώργιος Καλακαλλάς είναι Έλληνας γλύπτης. Γεννήθηκε το 1938 στον Τύρναβο. Άρχισε τις σπουδές του στο εργαστήριο γλυπτικής της Ανωτάτης Σχολής Καλών Τεχνών του Γιάννη Παππά. Το 1963 διορίστηκε επιμελητής στην Έδρα Γλυπτικής του ΕΜΠ. Το 1984 εντάχθηκε στην βαθμίδα του λέκτορα και το 1997 έγινε καθηγητής του τμήματος Αρχιτεκτόνων του Ε.Μ.Π.
Θεόδωρος Αγιαποστολίτης

Ο Θεόδωρος Αγιαποστολίτης ήταν Έλληνας αγωνιστής την περίοδο του 16 αιώνα, από την Κορώνη της Μεσσηνίας. Πολέμησε για την απελευθέρωση της Κορώνης από τους Οθωμανούς Τούρκους, στο πλευρό του Ενετού, στρατηγού, Ανδρέα Ντόρια, το 1532. Αργότερα, το 1533, αν και ο Αγιαποστολίτης με τους συμπολίτες του, πολέμησαν ηρωικά, η πόλη έπεσε ξανά από τους Τούρκους και κατόπιν τούτου διέφυγε στη Ζάκυνθο.

Στη Ζάκυνθο τιμήθηκε, από τον Γερμανό αυτοκράτορα, Κάρολο Ε', ανακηρύσσοντάς τον Ιππότη. Επίσης του έδωσε φέουδο το Λεωνίδι και τον Άγιο Γεώργιο των Σκορτών "«οποτεδήποτε ήθελεν ο Θεός να εκδιώξη τους Τούρκους»". Τέλος, συμμετείχε στο συμβούλιο της κοινότητας για την ίδρυση σχολείου στη Ζάκυνθο.
Forbes

Το Forbes () είναι αμερικανικό περιοδικό με θέμα τις επιχειρήσεις και ανήκει στη "Forbes, Inc". Το περιοδικό κυκλοφορεί 2 φορές τη βδομάδα και ασχολείται κυρίως με την οικονομία, την επένδυση, τη βιομηχανία και το εμπόριο. Στο περιοδικό βρίσκουν χώρο και θέματα που αφορούν την τεχνολογία, την επικοινωνία, την επιστήμη και τον νόμο. Τα γραφεία του περιοδικού βρίσκονται στην πολιτεία του Νιου Τζέρσεϊ των ΗΠΑ, στην πόλη Τζέρσεϊ Σίτι. Κυριότεροι ανταγωνιστές του περιοδικού, στις ΗΠΑ, στην κατηγορία των περιοδικών που αφορούν τις επιχειρήσεις είναι το "Fortune" και το "Bloomberg Businessweek". Το περιοδικό είναι, επίσης, γνωστό για τις λίστες που δημοσιεύει, μεταξύ άλλων τη λίστα με τους πλουσιότερους αμερικανούς (Forbes 400) και τη λίστα με τις πλουσιότερες επιχειρήσεις παγκοσμίως (Forbes Global 2000). Το μότο του περιοδικού είναι: "The Capitalist Tool" . Πρόεδρος και αρχισυντάκτης του περιοδικού είναι ο Στιβ Φόρμπς και ο Διευθύνων Σύμβουλος ο Μάικ Περλίς.
Στρατηγίς Μαύρου όρους

Η Στρατηγίς Μαύρου όρους ("Στρατηγίς τὸ Μαῦρον Ὄρος") ήταν διοικητική διαίρεση της Βυζαντινής Αυτοκρατορίας, ήταν από τα μικρά σε έκταση αλλά και συνοριακά Θέματα που αποκαλούντο στρατηγίδες. 

Περιλάμβανε το Κάστρο του Μαύρου όρους και τα γειτονικά κάστρα, επίσης την πεδιάδα μπροστά στο κάστρο. Σύμφωνα με την "Αλεξιάδα" ο αυτοκράτορας αργότερα είχε παραχωρήσει στην πεδιάδα εδάφη στους Αρμένιους Ρουπενίδες υποτελείς του Λέων και Θεόδωρο. Το Μαύρον όρος είναι σήμερα γνωστό σαν "Γκαμπάλ αλ Λουκάμ" (Jabal al Lukkam ή Tura Ukama) τα βυζαντινά όρη Αμανού κοντά στο σημερινό Αμμάν της Ιορδανίας.

Το κάστρο κατασκευάστηκε από τον αυτοκράτορα Νικηφόρο Φωκά, κάπου ανάμεσα στο 963 και 969, και διόρισε πρώτο διοικητή τον Μιχαήλ Βούρτζη.

Η Άννα Κομνηνή την αναφέρει στην "Αλεξιάδα" σαν στρατηγίς και μία από τις περιοχές που δόθηκαν στον Βαλδουίνο της Βουλώνης με την Συνθήκη της Δεαβόλεως. Βάση αυτού η στρατηγίδα παρέμεινε τμήμα της Βυζαντινής αυτοκρατορίας έως τον 11ο αιώνα που υπογράφηκε η εν λόγω συνθήκη.
NGC 1309

Ο NGC 1309 είναι σπειροειδής γαλαξίας ο οποίος βρίσκεται στον αστερισμό Ηριδανό και απέχει 120 εκατομμύρια έτη φωτός από την Γη. Η διάμετρός του είναι περίπου 75.000 έτη φωτός, δηλαδή τα 3/4 αυτής του Γαλαξία μας. Ο NGC 1309 είναι τύπου SA(s)bc. Έχουν εντοπιστεί φωτεινές μπλε περιοχές H II γεννέσεως νέων αστέρων, ενώ στον κιτρινωπό πυρήνα του γαλαξία υπάρχουν μεγαλύτεροι σε ηλικία αστέρες. Ο NGC 1309 ανήκει στο σμήνος γαλαξιών Ηριδανού.
Στρατηγίς Ζούμε

Η Στρατηγίς Ζούμε ("Στρατηγίς τοῦ Ζοῦμε") ήταν διοικητική διαίρεση της Βυζαντινής Αυτοκρατορίας, ήταν ένα από τα μικρά σε έκταση αλλά και συνοριακά Θέματα που αποκαλούνταν στρατηγίδες. 

Η Άννα Κομνηνή την αναφέρει στην "Αλεξιάδα" σαν Θέμα και μία από τις περιοχές που δόθηκαν στον Βαλδουίνο της Βουλώνης με την Συνθήκη της Δεαβόλεως. Περιελάμβανε, σύμφωνα με την Αλεξιάδα, την οχυρωμένη πόλη του Ζούμε , την σημερινή Αλ Τζούμα ("Al Juma") της Συρίας, 75 χλμ βόρεια του Χαλεπίου, τα γύρω κάστρα, αρκετά χωριά και εκτάσεις.
Γερμανός Ζαφειρόπουλος

Ο Γερμανός Ζαφειρόπουλος (1760–1821) ήταν Έλληνας ιεράρχης και εθνομάρτυρας.
Στρατηγίς Χασαναρά

Η Στρατηγίς Χασαναρά, ήταν διοικητική διαίρεση της Βυζαντινής Αυτοκρατορίας, ήταν ένα από τα μικρά σε έκταση αλλά και συνοριακά Θέματα που αποκαλούνταν στρατηγίδες.

Βρισκόταν στην Μεσοποταμία, κάστρο με την γύρω περιοχή, και αρχικά ήταν στρατηγίδα του Θέματος Μεσοποταμίας κι έπειτα του Δουκάτου της Έδεσσας, το 1036 αναφέρεται ότι στην διοίκηση του στρατηγού της είχε 5000 άντρες.

Βρισκόταν κοντά στα Σαμόσατα και σήμερα ταυτίζεται με το κάστρο Χισν αρ Ραν.
NGC 2608

O NGC 2608 ή Arp 12 είναι ραβδωτός σπειροειδής γαλαξίας τύπου SB(s)b ο οποίος απέχει 93 εκατομμύρια έτη φωτός και βρίσκεται στον αστερισμό Καρκίνο. Έχει διάμετρο 62.000 ετών φωτός, δηλαδή το 60% αυτής του Γαλαξία μας. Ο NGC 2608 αναφέρεται στον "Άτλαντα των περίεργων γαλαξιών". Σήμερα θεωρείται πως το NGC 2608 είναι ζεύγος αλληλεπιδρόντων γαλαξιών.
Μαίρη Ραντ

Η Μαίρη Ραντ ("Mary Denise Rand", 10 Φεβρουαρίου 1940) είναι πρώην Αγγλίδα αθλήτρια του στίβου.

Στις 14 Οκτωβρίου του 1964 κατέρριψε στο Τόκιο το παγκόσμιο ρεκόρ στο άλμα εις μήκος, με επίδοση 6.76 μ., και ταυτόχρονα έγινε η πρώτη Βρετανίδα που κέρδισε χρυσό μετάλλιο σε αγώνισμα στίβου. Εξακολουθεί να παραμένει η μόνη γυναίκα αθλήτρια από τη Μεγάλη Βρετανία που έχει κερδίσει 3 μετάλλια στους Ολυμπιακούς Αγώνες μίας χρονιάς.
Μάχη του Κοσμιδίου

Η Μάχη του Κοσμιδίου (τουρκικά: Eyüp Muharabesi), ήταν μία μάχη που πραγματοποιήθηκε στις 15 Ιουνίου 1410, την περίοδο της Οθωμανικής Μεσοβασιλείας, μεταξύ των δυνάμεων των οθωμανών ηγεμόνων και αδερφών, Σουλεϊμάν Τσελεμπή και Μουσά Τσελεμπή, λίγο πιο έξω από τα τείχη της Κωνσταντινούπολης. Κατά τη διάρκεια της μάχης, μερικοί σύμμαχοι του Μουσά και συμπεριλαμβανομένου του Βούκ Λαζάρεβιτς (που ήταν ετεροθαλής θείος των αδερφών), τον εγκατέλειψαν και εντάχθηκαν με τον στρατό του Σουλεϊμάν. Η μάχη έληξε τελικά με νίκη του Σουλεϊμάν Τσελεμπή.
Κανάλι του Καρλομάγνου

thumb|167x167px|εναπομένον τμήμα της Fossa Carolina
thumb|Τα διάφορα σχέδια σύνδεση του Μάιν με τον Δούναβη. Το Κανάλι του Καρλομάγνου (στα δυτικά) θα ήταν το συντομότερο.|167x167px

Το Κανάλι του Καρλομάγνου (λατινικά: Fossa Carolina, γερμανικά: Karlsgraben) ήταν κανάλι που αναμενόταν να ενώσει τις κοιλάδες απορροής του Δούναβη και του Ρήνου την εποχή του Καρλομάγνου. Υπήρξε το σπουδαιότερο έργο ποτάμιας μηχανικής του Πρώιμου Μεσαίωνα βόρεια των Άλπεων. Απομεινάρια του σώζονται κοντά στην σιδηροδρομική γραμμή Νυρεμβέργης-Τρούχτλινγκεν.

Συνέδεε τον παραπόταμο του Δούναβη, Άλτμιουλ, με τον Σουηβικό Ρέζατ, παραπόταμο του Ρέντνιτζ ο οποίος με τη σειρά του χύνεται στον Μάιν. Η σύνδεση έγινε στο σημείο όπου τα δύο ποτάμια συστήματα του Ρήνου και του Δούναβη βρίσκονται στην μικρότερη δυνατή απόσταση, διαμορφώνοντας μια σύντομη κοιλάδα μήκους 1800 μ. μεταξύ των παραπάνω παραπόταμων που έχουν μια υψομετρική διαφορά 12 μέτρων. Το πλάτος του καναλιού ξεκινούσε από τα 14 κι έφτανε τα 25 μέτρα. Αν και είναι άγνωστο εάν χρησιμοποιήθηκε ποτέ ως ποτάμια οδός, ο Σουηβικός Ρέζατ πιθανότατα έτυχε καναλικοποίησης από τους μηχανικούς της αυτοκρατορίας, εξασφαλίζοντας την άνετη διέλευση διαμέσω των υπόλοιπων ήδη πλεύσιμων ποταμών του συστήματος. Χρησιμοποιήθηκε κατά τη διάρκεια του Πολέμου της Ισπανικής Διαδοχής ως αμυντική τοποθεσία ενώ από το 1790 κι έπειτα οι ντόπιοι άρχισαν να αφαιρούν μέρη του για να τα χρησιμοποιήσουν ως οικοδομικά υλικά.

Η βούληση σύνδεσης των δύο μεγάλων ποταμών είχε ως αποτέλεσμα στα μέσα του 19ου αιώνα να κτιστεί το Κανάλι του Λουδοβίκου που φάνηκε ανεπαρκές και στο δεύτερο τρίτο του 20ού, το λειτουργικό Κανάλι Ρήνου-Μάιν-Δούναβη.
Σούπερμαν 3

Η ταινία Σούπερμαν 3 (αγγλικά: "Superman III") είναι μια Αμερικάνικη υπερηρωική περιπετειώδης ταινία, παραγωγής του 1983, σε σκηνοθεσία του Ρίτσαρντ Λέστερ και σε σενάριο του Λέσλι Νιούμαν και του Ντέιβιντ Νιούμαν. Η ταινία είναι βασισμένη στον υπερήρωα Σούπερμαν της DC Comics και πρόκειται για την τρίτη ταινία της αρχικής σειράς ταινιών Σούπερμαν. Πρωταγωνιστούν οι Κρίστοφερ Ριβ, Ανέτ Ο' Τουλ, Ρόμπερτ Βον, Ρίτσαρντ Πράιορ, Άνι Ρος, Τζάκι Κούπερ και Μάργκοτ Κίντερ.

Η ταινία κυκλοφόρησε το 1983 στις ΗΠΑ. Ήταν λιγότερο επιτυχημένη εισπρακτικά και κριτικά, σε σύγκριση με τις δύο προηγούμενες ταινίες.Ωστόσο, η Warner Bros έμεινε ικανοποιημένη από την πορεία της ταινίας, με αποτέλεσμα να ακολουθήσει και τέταρτη ταινία με τον Σούπερμαν, το Σούπερμαν IV: η αναζήτηση για την Ειρήνη, που κυκλοφόρησε στις 24 Ιουλίου 1987 στις ΗΠΑ.
Σούπερμαν 2

Το Σούπερμαν 2 (αγγλικά: "Superman II") είναι μια αμερικανική ταινία περιπέτειας με υπερήρωες, παραγωγής του 1980, σε σκηνοθεσία Ρίτσαρντ Λέστερ. Είναι βασισμένη στο φανταστικό χαρακτήρα Σούπερμαν της DC Comics. Αποτελεί συνέχεια της ταινίας Σούπερμαν του 1978 και πρόκειται για την δεύτερη ταινία της πρώτης σειράς ταινιών Σούπερμαν. Πρωταγωνιστούν οι Τζιν Χάκμαν, Κρίστοφερ Ριβ, Μάργκοτ Κίντερ, Τέρενς Σταμπ, Νεντ Μπίτι και Σάρα Ντάγκλας. Η ταινία κυκλοφόρησε στην Αυστραλία και την Ευρώπη στις 4 Δεκεμβρίου 1980, και στον υπόλοιπο κόσμο το 1981.

Η ταινία "Σούπερμαν 2" είναι γνωστή για την αμφιλεγόμενη παραγωγή της. Αρχικά επρόκειτο να την σκηνοθετήσει ο Ρίτσαρντ Ντόνερ, ο οποίος είχε ολοκληρώσει κατά την εκτίμησή του, περίπου το 75% της ταινίας το 1977. Στη συνέχεια, πολλές από τις σκηνές γυρίστηκαν από τον σκηνοθέτη Ρίτσαρντ Λέστερ, ο οποίος είχε μικρή συμμετοχή και στην παραγωγή της πρώτης ταινίας. Ωστόσο, προκειμένου να θεωρηθεί ο κύριος σκηνοθέτης, ο Λέστερ έπρεπε να έχει επιμεληθεί τουλάχιστον το 51% της ταινίας. Δηλαδή έπρεπε να ξαναγυρίσει σκηνές οι οποίες γυρίστηκαν από τον Ντόνερ. Σύμφωνα με τις δηλώσεις του Ντόνερ, περίπου το 25% των κομμένων σκηνών του Σούπερμαν 2 περιέχει σκηνές που γύρισε ο ίδιος, συμπεριλαμβανομένων και όλων των σκηνών του Τζιν Χάκμαν. Το 2006, μια νέα εκδοχή της ταινίας κυκλοφόρησε με τίτλο "Σούπερμαν II: The Richard Donner Cut", αποκαθιστώντας την αρχική υλοποίηση του Ντόνερ όσο το δυνατόν περισσότερο, περιλαμβάνοντας και διαγραμμένες σκηνές με τον Μάρλον Μπράντο ως Τζόρ Ελ.
Γεώργιος Αλεξανδρής

Ο Γεώργιος Αλεξανδρής (Κύμη, 1900 - Αθήνα, 1987) του Αποστόλου, ήταν Έλληνας αξιωματικός της Πολεμικής Αεροπορίας και υπουργός.
Θέμα Καλαβρίας

Η Καλαβρία ήταν επαρχία της Βυζαντινής Αυτοκρατορίας, (Βυζαντινό Θέμα) στην Νότια Ιταλία και την σημερινή περιφέρεια της Καλαβρίας.

Το Θέμα δημιουργήθηκε κατά το χρονικό διάστημα από το 938 (ή το 902 κατά άλλους) έως το 956 αντικαθιστώντας το Δουκάτο της Καλαβρίας, είχε πρωτεύουσα το Ρήγιο αλλά περιελάμβανε και μία πόλη στην Σικελία το μόνο μέρος που δεν καταλήφθηκε από τους Άραβες, το Ταυρομένιο.

Το Θέμα χωρίζεται σε τρεις τούρμες και περαιτέρω διαιρείται σε δρούγες, μόνο μία τούρμα ταυτίστηκε με ακρίβεια, βρισκόταν στο Πιάνα ντι Τζιόια Ταύρο, η οποία είχε ως πρωτεύουσα την πόλη της Αγίας Αγκάθα και ιδρύθηκε το 1044.

Το 965 ξέσπασε βίαιη εξέγερση στο Ροζάνο, η αιτία το αίτημα του στρατηγού Νικηφόρου Εξακιονίτη να στρατολογήσει τα πλοία του θέματος ενώ οι ιδιοκτήτες τους ζήταγαν να πάρουν ενοίκιο, Με την παρέμβαση του Αγίου Νείλου σταμάτησε η εξέγερση και πήραν αντάλλαγμα πεντακόσια νομίσματα.

Σε 975 το Θέμα Καλαβρίας μαζί με εκείνα της Λογγιβαρδίας και της Λευκανίας σχηματίζουν το Κατεπανάτο της Ιταλίας.

Γνωστοί στρατηγοί -κυβερνήτες του θέματος ήταν οι :

* Ευστάθιος, 10ος αιώνας
* Ιωάννης Μουζάλων ή Μπουζάλων, περ. 921-922
* Μαριανός Αργυρός γύρω στα 958
* Προκόπιος, 10ος αιώνας
* Βασίλειος Κλάδων, 10ος αιώνας
* Κρηνίτης ο Χαλδαίος, ? - 947
* Πασχάλιος Πρωτοσπαθάριος, 10ος αιώνας
* Νικηφόρος Εξακιωνίτης, 10ος αιώνας
Άνζελ Γκιμερά

Ο Άνζελ Γκιμερά ("Àngel Guimerà i Jorge", Σάντα Κρουθ ντε Τενερίφε, 6 Μαΐου 1845 – Βαρκελώνη, 18 Ιουλίου 1924) ήταν Ισπανός συγγραφέας που έγραψε στην καταλανική γλώσσα. Θεωρείται ένας από τους πρωτοπόρους της καταλανικής λογοτεχνικής αναγέννησης· έγραψε κυρίως θεατρικά έργα που γνώρισαν ιδιαίτερη επιτυχία στη Βαρκελώνη των τελών του 19ου αιώνα. 

Η μητέρα του ήταν από τις Κανάριες Νήσους, περιοχή όπου διέμεινε μέχρι τα επτά του, όταν και μετακόμισε στο Ελ Μπεντρέλ. Η προσαρμογή του στο νέο γλωσσικό περιβάλλον φαίνεται να απηχείται σε ορισμένους χαρακτήρες έργων του, που σύμφωνα με κριτικές παρουσιάζουν έντονα τα χαρακτηριστικά του πολιτισμικού «μιγά». Η συμμετοχή του στην λογοτεχνική ζωή της Καταλονίας ξεκίνησε με την μετάβασή του στη Βαρκελώνη το 1872: αρθρογράφησε στο περιοδικό "Renaixensa" και το 1877 έλαβε το πρώτο του βραβείο στα Ανθεστήρια της Βαρκελώνης. Έπειτα επικεντρώθηκε στο θέατρο, με έργα όπως το ρομαντικό "Mar i cel" του 1888 (που έγινε μιούζικαλ από την καταλανική θεατρική ομάδα Dagoll Dagom) και τα πιο ρεαλιστικά "En Pólvora" (1893), "Terra baixa" (1897) και "La Filla del Mar" (1900). Τα τελευταία τον καθιέρωσαν στη διεθνή σκηνή, κυρίως μέσω εκδόσεών τους στα ισπανικά.

Από τη δεκαετία του 1880 πολιτικοποιήθηκε συμμετέχοντας στο καταλανιστικό κόμμα "Centre Català" του Μπαλεντί Αλμιράλ κι έπειτα ως πρόεδρος της Λίγκας της Καταλονίας. Από το 1906 μέχρι το 1922 υπήρξε ο σταθερός υποψήφιος της καταλανικής λογοτεχνίας για το Βραβείο Νόμπελ.
Στρατηγίς Βορζέ

Η Στρατηγίς Βορζέ ("στρατηγὶς τὸ Βορζὲ") ήταν διοικητική διαίρεση της Βυζαντινής Αυτοκρατορίας, ήταν από τα μικρά σε έκταση αλλά και συνοριακά Θέματα. 

Η Βορζέ περιλάμβανε το μικρό οχυρό Βορζέ και τα γύρω χωριά, βρισκόταν 40 χλμ από την Λατάκια. 

Η Άννα Κομνηνή την αναφέρει στην "Αλεξιάδα" σαν στρατηγίς του Βορζέ και μία από τις περιοχές που δόθηκαν στον Βαλδουίνο της Βουλώνης με την Συνθήκη της Δεαβόλεως.

Όταν υπογράφηκε η συνθήκη η περιοχή πιθανότατα ανήκε ήδη στους σταυροφόρους και απλά αναγνωρίστηκε η κυριαρχία τους σε αυτό, αναφέρεται ότι το Βορζέ ήταν οχυρό που το έχτισαν ή ανακατασκεύασαν οι σταυροφόροι.
NGC 6729

Το NGC 6729 ή Caldwell 68 είναι νεφέλωμα ανάκλασης/εκπομπής στον αστερισμό Νότιος Στέφανος. Έχει σχήμα βεντάλιας και φωτίζεται κυρίως από τον μεταβλητό αστέρα R νοτίου Στεφάνου.
NGC 2204

To NGC 2204 είναι ανοικτό σμήνος στον αστερισμό Μέγας Κύων. Το ανακάλυψε ο αστρονόμος Ουίλιαμ Χέρσελ στις 6 Φεβρουαρίου 1785.
NGC 6334

Το NGC 6334 (άλλες ονομασίες: Η πατούσα της γάτας, Νεφέλωμα νύχια αρκούδας, Gum 64) είναι νεφέλωμα εκπομπής στον αστερισμό Σκορπιό.

Το ανακάλυψε ο αστρονόμος Τζων Χέρσελ το 1837, όταν βρίσκονταν στο Ακρωτήριο της Καλής Ελπίδας στη νότια Αφρική.
NGC 6888

thumb|250px|Το NGC 6888 με φίλτρα Ha/OIII
Το NGC 6888 (γνωστό και ως νεφέλωμα του μηνίσκου) είναι νεφέλωμα στον αστερισμό Κύκνος, σε απόσταση 4.700 ετών φωτός. Δημιουργήθηκε από τους ισχυρούς αστρικούς ανέμους του αστέρα Βολφ-Ραγιέ WR136, οι οποίοι προσκρούουν στα αέρια που απέβαλε το άστρο όταν ήταν ερυθρός γίγαντας. Το νεφέλωμα εκπέμπει ακτίνες Χ από την περιφέρειά του. Το ανακάλυψε ο Ουίλιαμ Χέρσελ το 1792.

Αν και έχει φαινόμενο μέγεθος +7,6, είναι ιδιαίτερα αχνό και απαιτείται η χρήση φίλτρου UHC ή OIII για να παρατηρηθεί με μικρό τηλεσκόπιο.
Στρατηγάτο Παλατζά

Το Στρατηγάτο Παλατζά (Στρατηγάτον Παλατζά) ήταν διοικητική διαίρεση της Βυζαντινής Αυτοκρατορίας, ήταν από τα μικρά σε έκταση αλλά και συνοριακά Θέματα. 

Η Άννα Κομνηνή το αναφέρει στην "Αλεξιάδα" σαν στρατηγάτο και μία από τις περιοχές που δόθηκαν στον Βαλδουίνο της Βουλώνης με την Συνθήκη της Δεαβόλεως. Περιλάμβανε το Κάστρο του Παλατζά την ομώνυμη πολίχνη, και τα γύρω χωριά. Περιλάμβανε το Κάστρο του Παλατζά, στην σημερινή Συρία όπου ταυτίζεται με το Μπαλγκάτ, την ομώνυμη πολίχνη, και τα γύρω χωριά.

Αρχικά δημιουργήθηκε σαν ξεχωριστό θέμα αλλά με την απελευθέρωση της Αντιόχειας και την δημιουργία του Δουκάτου, εντάχτηκε την ίδια χρονιά, εκεί σαν στρατηγίδα του.
Θέμα Κασιώτιδος

μικρογραφία|Η πολιορκία της Βέροιας το 962 από τον Νικηφόρο Φωκά
Το Θέμα Κασιώτιδος ήταν διοικητική διαίρεση της Βυζαντινής Αυτοκρατορίας που καταλάμβανε εδάφη της σημερινής Συρίας με πρωτεύουσα την Βέροια. 

Η Άννα Κομνηνή το αναφέρει στην "Αλεξιάδα" σαν Θέμα και μία από τις περιοχές που αναγνωρίστηκε η επικυριαρχία στον Βαλδουίνο της Βουλώνης με την Συνθήκη της Δεαβόλεως.
NGC 6590

To NGC 6590 είναι νεφέλωμα ανάκλασης στον αστερισμό Τοξότης. 

Το ανακάλυψε ο Αμερικανός αστρονόμος Λιούις Α. Σουίφτ (Lewis A. Swift) στις 12 Ιουλίου 1885.
Νεφέλωμα Κόκκινη Αράχνη

Το Νεφέλωμα Κόκκινη Αράχνη ή NGC 6537 είναι πλανητικό νεφέλωμα το οποίο βρίσκεται κοντά στο κέντρο του Γαλαξία μας, στα βορειοδυτικά του αστερισμού Τοξότης. Το ανακάλυψε ο Αμερικανός αστρονόμος Έντουαρντ Τσαρλς Πίκερινγκ (Edward Charles Pickering) στις 15 Ιουλίου 1882. Έχει χαρακτηριστικό σχήμα, καθώς αποτελείται από δύο λοβούς, η ύπαρξη των οποίων ενδέχεται να οφείλεται σε κάποιο κάποιου δυαδικό συνοδό ή μαγνητικά πεδία. Οι λοβοί είναι συμμετρικοί και το όλο σχήμα θυμίζει το γράμμα "S". Αυτό πιθανόν να οφείλεται στην ύπαρξη αστέρα-συνοδού του κεντρικού άστρου του νεφελώματος, ενός λευκού νάνου.

Ο προαναφερθείς κεντρικός αστέρας είναι ό,τι απέμεινε από ένα πολύ μεγαλύτερο άστρο και παρέχει ισχυρούς και θερμούς ανέμους (≈10,000 K) που πνέουν με ταχύτητα 300 km/s και δημιουργούν κύματα ύψους 100 δισεκατομμυρίων χιλιομέτρων. Τα κύματα γεννώνται από υπερηχητικά σοκ όταν τα αέρια συμπιέζονται και θερμαίνονται μπροστά από τους λοβούς, που επεκτείνονται ραγδαία. Άτομα που παγιδεύονται στα σοκ εκπέμπουν ορατό φως. Στους ανέμους οφείλεται το χαρακτηριστικό σχήμα του νεφελώματος και εν μέρει η επέκτασή του.

Ο κεντρικός λευκός νάνος περιβάλλεται από νέφος σκόνης που καθιστά αδύνατο τον ακριβή προσδιορισμό των ιδιοτήτων του. Η θερμοκρασίες στην επιφάνεια του πιθανόν να κυμαίνονται στους 150.000-250.000 K, όμως εκτιμήσεις της τάξεως των 340.000 K ή ακόμα και των 500.000 Κ, δεν μπορούν να αποκλειστούν.

Υπάρχουν διάφορες εκτιμήσεις για την απόσταση του νεφελώματος από την Γη: βάσει κάποιων εκτιμήσεων είναι 1.900 έτη φωτός όμως απόσταση της τάξεως των 3.000-8.000 θεωρείται πιθανότερη.
NGC 6790

To NGC 6790 είναι πλανητικό νεφέλωμα στον αστερισμό Αετός το οποίο απέχει περίπου 10.000 έτη φωτός από την Γη.

Το ανακάλυψε ο Αμερικανός Έντουαρντ Τσαρλς Πίκερινγκ (Edward Charles Pickering) στις 16 Ιουλίου 1882.
Θέμα Τεφρικής

Η σημερινή [[Ντιβρίγκι]], η μεσαιωνική Λεοντοκώμη
To Θέμα Τεφρικής ή Λεοντοκώμης ήταν διοικητική διαίρεση της Βυζαντινής Αυτοκρατορίας, μικρό Θέμα, με πρωτεύουσα την οχυρωμένη με φρούριο Τεφρική ή Λεοντοκώμη.

Δημιουργήθηκε το 879 επί αυτοκράτορα Βασιλείου Α΄ στην Καππαδοκία. Τα εδάφη αυτά είχαν αποτελέσει στο παρελθόν μέρος του εφήμερου κρατιδίου των Παυλικανών.
Ντον Σολάντερ

Ο Ντον Σολάντερ ("Donald Arthur Schollander", 30 Απριλίου 1946) είναι Αμερικανός πρώην κολυμβητής, πέντε φορές χρυσός ολυμπιονίκης και πρώην κάτοχος παγκοσμίου ρεκόρ σε τέσσερα αθλήματα.

Στις 27 Ιουλίου του 1963, ο 17χρονος τότε Ντον Σολάντερ έσπασε το φράγμα των 2 λεπτών στα 200 μ. ελεύθερο με χρόνο 1:58.8. Την 1η Αυγούστου του 1964 κατέρριψε στο Λος Άλτος το παγκόσμιο ρεκόρ στα 200 μ. ελευθέρως, με χρόνο 1.57.6. Στους Ολυμπιακούς Αγώνες του Τόκιο κατέκτησε τέσσερα χρυσά μετάλλια, κάνοντας στις 15 Οκτωβρίου και παγκόσμιο ρεκόρ στα 400 μ. ελευθέρως με χρόνο 4.12.2. Στις 19 Αυγούστου του 1966 βελτίωσε στο Λίνκολν το ρεκόρ των 200 μ. ελευθέρως, με επίδοση 1.56.2. 

Το 1967 συνέχισε για πέμπτη χρονιά να καταρρίπτει παγκόσμια ρεκόρ (200 μ. ελευθέρως). Στις 12 Αυγούστου εκείνης της χρονιάς, στο Όουκ Παρκ, έκανε παγκόσμιο ρεκόρ στα 200 μ. ελευθέρως με χρόνο 1.55.7. 

Στις 30 Αυγούστου του 1968, στο Λονγκ Μπιτς (Καλιφόρνια), έκανε και πάλι παγκόσμιο ρεκόρ στα 200 μ. ελευθέρως με χρόνο 1.54.28. Την ίδια χρονιά, ο Σολάντερ αποχώρησε με απολογισμό καριέρας 22 παγκόσμια ρεκόρ και πέντε χρυσά μετάλλια σε δύο διοργανώσεις Ολυμπιακών Αγώνων.
Ράμι Μάλεκ

Ο Ράμι Μάλεκ (Rami Said Malek, 12 Μαΐου 1981) είναι Αμερικανός ηθοποιός. Ο Μάλεκ σπούδασε υποκριτική στο Πανεπιστήμιο του Evansville και ξεκίνησε τη καριέρα του στο Χόλιγουντ σε guest ρόλους σε διάφορα τηλεοπτικά σόου πριν κάνει το ντεμπούτο του στη ταινία "Μια Νύχτα στο Μουσείο" (2006). Συμμετείχε στη κωμική σειρά του FOX, "The War at Home" (2005-2007) και στη σειρά του HBO, "The Pacific" (2010). Ο Μάλεκ συμμετείχε στο "Η Περίπτωση Λάρι Κράουν" (2011) και είχε ένα σημαντικό ρόλο στο "The Master" (2012) και στη ταινία "Χαραυγή - Μέρος 2" (2012). Το 2013, εμφανίστηκε στην ανεξάρτητη ταινία "Ain't Them Bodies Saints", στο remake του "Oldboy" και πρωταγωνίστησε στο "Short Term 12". Την επόμενη χρονιά, εμφανίστηκε στο "Need for Speed", στο "Μια Νύχτα στο Μουσείο: Το Μυστικό του Φαραώ" και στο "Da Sweet Blood of Jesus".

Το 2015, ο Μάλεκ πρωταγωνίστησε στο ρόλο του Έλιοτ Άλντερσον στη σειρά του USA Network, "Mr. Robot" και δάνεισε τη φωνή του στον χαρακτήρα του Josh στο βιντεοπαιχνίδι "Until Dawn". Το 2018 πρωταγωνίστησε στην βιογραφική ταινία "Bohemian Rhapsody", στον ρόλο του Φρέντι Μέρκιουρι και κέρδισε τη Χρυσή Σφαίρα Α' Ανδρικού Ρόλου σε Δραματική Ταινία, το Όσκαρ Α' Ανδρικού Ρόλου και το BAFTA Α' Ανδρικού Ρόλου.
Μαζί για το Ναι

Εκδήλωση του Μαζί για το Ναι, στην οποία συμμετέχουν, από αριστερά, οι [[Ραούλ Ρομέβα]], [[Κάρμε Φορκαδέιλ]], [[Μουριέλ Καζάλς]], [[Αρτούρ Μας ι Γκαβαρό|Αρτούρ Μας]] και [[Οριόλ Ζουνκέρας]].
Το Μαζί για το Ναι (καταλανικά: "Junts pel Sí") ήταν εκλογικός συνασπισμός της Καταλονίας ο οποίος συμμετείχει στις περιφερειακές εκλογές του 2015. Αποτελείτο από τα κόμματα Δημοκρατική Σύγκλιση της Καταλονίας (CDC), Ρεπουμπλικανική Αριστερά της Καταλονίας (ERC), Δημοκράτες της Καταλονίας (DC) και Κίνημα της Αριστεράς (MES).

Η ηγεσία του συνασπισμού αποτελείτο από τον πρώην ευρωβουλευτή της Πρωτοβουλίας για τους Πράσινους της Καταλονίας Ραούλ Ρομέβα, τη γλωσσολόγο και πρώην πρόεδρο της οργάνωσης Εθνική Συνέλευση της Καταλονίας Κάρμε Φορκαδέλ, την οικονομολόγο και πρώην πρόεδρο της Òmnium Cultural Μουριέλ Καζάλς, τον αρχηγό της Δημοκρατικής Σύγκλισης της Καταλονίας και πρώην πρόεδρο της Καταλονίας Αρτούρ Μας και τον αρχηγό της Ρεπουμπλικανικής Αριστεράς της Καταλονίας Οριόλ Ζουνκέρας.

Τα ψηφοδέλτια του συνασπισμού περιέλαβαν ορισμένες διάσημες προσωπικότητες όπως ο Πεπ Γκουαρδιόλα και ο μουσικός Λιουΐς Λιακ. Ακόμα, στα ψηφοδέλτια του συνασπισμού περιλήφθηκαν οι τρεις τελευταίοι πρόεδροι του Καταλανικού Κοινοβουλίου (Νούρια δε Ζισπέρτ, Ερνέστ Μπενάκ και Ζοάν Ριγόλ), με τον Γκουαρδιόλα να βρίσκεται στην τελευταία θέση του ψηφοδελτίου.

Στις εκλογές έλαβαν 62 από τις 135 έδρες του κοινοβουλίου και κυβέρνησαν με τη μερική υποστήριξη της Υποψηφιότητας Λαϊκής Ενότητας. Η διάλυση του καταλανικού κοινοβουλίου με την συμβολική ανακήρυξη της ανεξαρτησίας της Καταλονίας, την άρση του αυτοδιοίκητου και την προκήρυξη νέων εκλογών τον Οκτώβριο του 2017 επέφερε και τη διάλυση του συνασπισμού.
Νίνα Χάγκεν

Η Νίνα Χάγκεν ("Catharina "Nina" Hagen", 11 Μαρτίου 1955) είναι Γερμανίδα τραγουδίστρια, συνθέτιδα και ηθοποιός. Είναι γνωστότερη για τα θεατρικά φωνητικά της και συχνά αναφέρεται ως η "Νονά της Punk", λόγω της δημοσιότητάς της στα τέλη της δεκαετίας του 1970 και τις αρχές του 1980. Είναι δημιουργός του punk rock συγκροτήματος Nina Hagen Band, οι οποίοι σχηματίστηκαν το 1978 και διαλύθηκαν το 1979. Κυκλοφόρησαν δύο δίσκους και διαλύθηκαν. Έπειτα, η Νίνα Χάγκεν ακολούθησε δική της καριέρα, ενώ τα υπόλοιπα μέλη άλλαξαν στυλ και ίδρυσαν τους Spliff.
Σάρον Στούντερ

Η Σάρον Στούντερ ("Sharon Marie Stouder", 9 Νοεμβρίου 1948 - 23 Ιουνίου 2013) ήταν Αμερικανίδα κολυμβήτρια, τρεις φορές χρυσή ολυμπιονίκης και πρώην κάτοχος παγκοσμίου ρεκόρ σε τέσσερα αθλήματα.

Στις 2 Αυγούστου του 1964, σε ηλικία 15 ετών, κατέρριψε στο Λος Άλτος το παγκόσμιο ρεκόρ στα 200 μ. πεταλούδα, με χρόνο 2.26.4. Την ίδια χρονιά, στους Ολυμπιακούς αγώνες του Τόκιο, κέρδισε τρία χρυσά μετάλλια στα 100 μ. πεταλούδα (1.04.7, παγκόσμιο ρεκόρ), 4x100 μ. μικτή (4.33.9, παγκόσμιο ρεκόρ) και 4x100 μ. ελεύθερο (4.03.8, παγκόσμιο ρεκόρ) και ένα αργυρό στα 100 μ. ελεύθερο (59.9).
Για ποιον χτυπά η... κουδούνα

Η ταινία Για ποιον χτυπά η... κουδούνα είναι ελληνική κωμωδία διάρκειας 82 λεπτών, στην οποία πρωταγωνιστούν οι Κώστας Βουτσάς, Διονύσης Παπαγιαννόπουλος, Νόρα Βαλσάμη και Μπεάτα Ασημακοπούλου . Βγήκε στους ελληνικούς κινηματογράφους το 1968.
Σβετλάνα Μπαμπάνινα

Η Σβετλάνα Μπαμπάνινα ("Светла́на Ви́кторовна Баба́нина", 4 Φεβρουαρίου 1943) είναι πρώην Σοβιετική κολυμβήτρια που συμμετείχε στους Ολυμπιακούς αγώνες του 1964 και του 1968.

Στις 3 Σεπτεμβρίου του 1964 κατέρριψε στη Μόσχα το παγκόσμιο ρεκόρ στα 100 μ. προσθίως, με επίδοση 1'17"2. Στις 11 Μαΐου του 1965, στην Τασκένδη, κατέρριψε και πάλι το παγκόσμιο ρεκόρ με χρόνο 11.16.5.
Απόστολος Αντωνίου

Ο Απόστολος Αντωνίου (Μουζάκι Καρδίτσας, 20 Απριλίου 1909 - Αθήνα, Ιούνιος 1970) του Αργυρίου, ήταν Έλληνας δικηγόρος και πολιτικός.
Ινφάντες της Αραγωνίας

thumb|Το Infantes of Aragon (δεξιόστροφα από την κορυφή): Αλφόνσο, Χουάν, Μαρία, Ενρίκε, Λεονόρ, Πέδρο.
Ο όρος Ινφάντες της Αραγωνίας (ισπανικά: Infantes de Aragón, καταλανικά: Infants d'Aragó) περιλαμβάνει τα τέκνα του γάμου του μονάρχη της δυναστείας των Τραστάμαρα που βασίλεψε στο Στέμμα της Αραγωνίας, Φερδινάνδου Α΄ της Αντεκέρα και της συζύγου του, Ελεονόρας της Αλμπουκέρκης. Αποτέλεσαν μια ισχυρή ομάδα στα εσωτερικά πράγματα του Στέμματος της Καστίλης, κατά τη διάρκεια της βασιλείας του Ιωάννη Β΄. Αυτοί ήταν οι:
* Αλφόνσος (1396-1458), μετέπειτα Αλφόνσος Ε΄ της Αραγώνας

* Ιωάννης (1398-1479), μετέπειτα Ιωάννης Β΄ της Αραγώνας

* Μαρία της Αραγώνας (1403-1445), παντρεύτηκε τον Ιωάννη Β΄ της Καστίλλης

* Ερρίκος της Τραστάμαρα (1400-1445), δούκας της Μπιγιένα, κόμης της Αλμπουκέρκης, του Εμπούριες και μάγιστρος του τάγματος του Σαντιάγο

* Ελεονόρα της Αραγώνας, σύζυγος του βασιλιά Εδουάρδου Α΄ της Πορτογαλίας 

* Πέδρο (1406-1438), κόμης της Αλμπουρκέκης και δούκας του Νότο.
Μετά τον θάνατο του πατέρα τους το 1416 και την ανάδειξη του Αλφόνσου ως μονάρχη του Στέμματος της Αραγώνας, οι δύο εναπομείναντες γιοι του Φερδινάνδου έβαλαν ως στόχο την επιβολή τους στα εσωτερικά της Καστίλης, δεδομένου ότι και οι δύο ήταν καστιλιανοί και η περιουσία και τα συμφέροντά τους εντοπίζονταν στην Καστίλη. Ο εύπιστος και αδύναμος καστιλιανός μονάρχης, πρώτος εξάδελφός τους Ιωάννης Β' της Καστίλης δεν στάθηκε ιδιαίτερο εμπόδιο, τουλάχιστον στα πρώτα χρόνια της βασιλείας του. Το 1420, ο Ερρίκος είχε ήδη υπό τον έλεγχό του την κυβέρνηση της Καστίλης, μετά από το λεγόμενο «πραξικόπημα της Τορδεσίγιας» το 1420. Τον ίδιο χρόνο, η αδελφή των ινφαντών παντρεύτηκε τον καστιαλιανό βασιλιά. Η αντίδραση των καστιλιανών ευγενών, που συντάχθηκαν γύρω από τον Άλβαρο δε Λούνα, υποχρέωσε τον καστιλιανό βασιλιά να αποπέμψει τους Ινφάντες και το 1429 προκάλεσε τον Πόλεμο των Ινφαντών.

Ο Ιωάννης Β' χρησιμοποίησε τις στρατηγικές ικανότητες του ευγενή Άλβαρο δε Λούνα. Μετά από μια πρώτη ανεπιτυχή εκστρατεία, οι Ινφάντες κατανικήθηκαν από τον ίδιο στη μάχη του Ολμέδο το 1445 που έληξε τον πόλεμο. Ωστόσο ο Άλβαρο δε Λούνα έμεινε για λίγο στην εξουσία. Η επιβολή της αραγονικής πλευράς των Τραστάμαρα ολοκληρώθηκε με το γάμο της κόρης του Ιωάννη Β΄, Ισαβέλλας με τον Φερδινάνδο Β΄ της Αραγώνας και τον απόλυτο σχεδόν έλεγχο που αυτός άσκησε στην Καστίλη μέχρι τον θάνατό του.
Σογίρο Ισιμπάσι

Ο Σογίρο Ισιμπάσι (, Κουρούμε Φουκουόκα 1 Φεβρουαρίου 1889 - Κυότο 11 Σεπτεμβρίου 1976) ήταν Ιάπωνας επιχειρηματίας, ο οποίος το 1931 ίδρυσε την εταιρεία παραγωγής ελαστικών Bridgestone, η οποία είναι η μεγαλύτερη εταιρεία παραγωγής ελαστικών στον κόσμο. Το όνομα Bridgestone προήλθε από μετάφραση στα Αγγλικά του επιθέτου του, καθώς στα Ιαπωνικά ίσι σημαίνει πέτρα και μπάσι σημαίνει γέφυρα.
NGC 5248

Ο NGC 5248 ή Caldwell 45 είναι ενδιάμεσος σπειροειδής γαλαξίας ο οποίος απέχει 59 εκατομμύρια έτη φωτός από την Γη και βρίσκεται στον αστερισμό Βοώτης. Ανήκει στην Ομάδα γαλαξιών NGC 5248, που ονομάστηκε πήρε το όνομά της από αυτόν. Οι εκτιμήσεις όσον αφορά την απόστασή του από την Γη κυμαίνονται ανάμεσα στα 41,4 και τα 74 εκατομμύρια έτη φωτός, με μέση τιμή στα 58,7 εκατομμύρια.
Μακάμπι Χάιφα

Η Μακάμπι Χάιφα (εβραϊκά: מכבי חיפה‎, αγγλικά: "Maccabi Haifa") είναι αθλητικός σύλλογος του Ισραήλ με έδρα τη Χάιφα. Ιδρύθηκε το 1913, είναι τμήμα της ομοσπονδίας Μακάμπι και αποτελεί έναν από τους ισχυρότερους συλλόγους της χώρας του στα αθλήματα του ποδοσφαίρου και της καλαθοσφαίρισης.
Θεόδωρος Πανταλέων

Ο Θεόδωρος Πανταλέων (Αθήνα, 1945-) είναι Έλληνας σουρεαλιστής ζωγράφος και χαράκτης.

Γεννήθηκε το 1945 στην Αθήνα και σπούδασε στο Αθηναϊκό Τεχνολογικό Ινστιτούτο (Σχολή Δοξιάδη). Ανάμεσα στους δασκάλους του ήταν και ο Ηλίας Δεκουλάκος για τη ζωγραφική. 

Στην Εθνική Πινακοθήκη υπάρχει έργο του, ενώ άλλα βρίσκονται (εκτός αυτών που είναι σε ιδιωτικές συλλογές είτε στην Ελλάδα είτε στο εξωτερικό), σε Δημοτικές Πινακοθήκες, στο Μουσείο Κοπελούζου, στο Μουσείο Βορρέ και στο Μουσείο Μαρίκας Κοτοπούλη.

Στα έργα του, χρησιμοποιεί τυπικά στοιχεία του σουρεαλισμού, ενώ προσθέτει στοιχεία μανιερισμού με προσωπογραφίες όπου χρησιμοποιεί ονειρικά και φανταστικά σύνολα. Σε αρκετά έργα του χρησιμοποιεί την εικόνα από ένα ιδεαλιστικό νεανικό πρόσωπο γυναίκας και συνδυάζει στοιχεία από το παρελθόν με αποσπασματικά και παραμορφωμένα στοιχεία από την αντικειμενική πραγματικότητα, ενώ αλλού παρεμβάλλεται στο έργο του ένα ακίνητο πουλί, δημιουργώντας μυστήριο στο σύνολο.
Kawanishi N1K

Το Kawanishi N1K "Kyōfū (強風 "δυνατός άνεμος") ήταν μονοκινητήριο υδροπλάνο μαχητικό το οποίο εντάχθηκε σε υπηρεσία στα τέλη του Δευτέρου Παγκοσμίου Πολέμου για την Αεροπορία του Ιαπωνικού Αυτοκρατορικού Ναυτικού.. Το Kawanishi N1K-J "Shiden (紫電 "βίαιος κεραυνός") ήταν έκδοση του προαναφερθέντος υδροπλάνου για χρήση από βάσεις στην ξηρά. Θεωρείται ένα από τα καλύτερα ιαπωνικά μαχητικά του πολέμου. Διέθετε βαρύ οπλισμό και ήταν εξαιρετικά ευέλικτο. Εν αντιθέσει με το A6M Zero, το N1K-J μπορούσε να αντιμετωπίσει επί ίσοις όροις τα καλύτερα μαχητικά των Συμμάχων, συμπεριλαμβανομένων των F6F Hellcat, F4U Corsair και P-51 Mustang. Παρόλα αυτά εντάχθηκε σε υπηρεσία στα τέλη του πολέμου, όταν η κατάσταση για την Ιαπωνία ήταν ιδιαίτερα δυσχερής. Παρήχθη σε πολύ μικρούς αριθμούς για να επηρεάσει την έκβαση των επιχειρήσεων.

Οι Σύμμαχοι απέδωσαν στο υδροπλάνο Ν1Κ τη ονομασία αναφοράς "Rex" ενώ το N1K-J ονομάστηκε "George".
Καλλίας Β´

Ο Καλλίας Β´ ή Καλλίας του Ιππόνικου ή Κάλλιος (5ος αιώνας π.Χ.) ήταν αρχαίος Έλληνας πολιτικός, διπλωμάτης και στρατιωτικός, και καταγόταν από μια ιδιαίτερα επιφανή οικογένεια της αρχαίας Αθήνας. Είναι κυρίως γνωστός για τις σημαντικές διπλωματικές συμφωνίες που σύναψε με την Περσική αυτοκρατορία, καθώς και με τις διάφορες ελληνικές πόλεις-κράτη οι οποίες βρίσκονταν σε αντιπαλότητα με την Αθήνα, υπήρξε όμως και ένας από τους επώνυμους άρχοντες των Αθηνών, καθώς και 3 φορές ολυμπιονίκης στο τέθριππο.
Υπουργείο Οικονομίας και Οικονομικών

Το Υπουργείο Οικονομίας και Οικονομικών δημιουργήθηκε στις 21 Μαρτίου 2002 με το Π.Δ. 81/2002, μετά από πρόταση του Πρωθυπουργού Κ. Σημίτη, με συγχώνευση του Υπουργείο Οικονομικών με το Υπουργείο Εθνικής Οικονομίας. Διατηρήθηκε μέχρι τις 7 Οκτωβρίου 2009 όταν, με το Π.Δ. 185/2009, μετά από πρόταση του Πρωθυπουργού Γ. Παπανδρέου, καταργήθηκε και οι υπηρεσίες του αποσπάστηκαν στο Υπουργείο Οικονομικών το οποίο ανασυστάθηκε.

Το Υπουργείο Οικονομίας και Οικονομικών (ΥΠ.ΟΙΚ. ΟΙΚ.) ήταν αρμόδιο για τη δημοσιονομική πολιτική και το σχεδιασμό και την εκτέλεση του προϋπολογισμού του Κράτους (υπεύθυνο για τα δημόσια έσοδα και έξοδα). 

Υπό την ευθύνη του βρίσκονταν, μεταξύ άλλων, οι φορολογικές και τελωνειακές αρχές, το Γενικό Λογιστήριο του Κράτους, οι Δημόσιες Επιχειρήσεις και Οργανισμοί (Δ.Ε.Κ.Ο.), ο Οργανισμός Διαχείρισης Δημοσίου Χρέους (Ο.Δ.ΔΗ.Χ.), το Ταμείο Αξιοποίησης Ιδιωτικής Περιουσίας του Δημοσίου (Τ.Α.Ι.ΠΕ.Δ.) και οι αποκρατικοποιήσεις γενικότερα και το Γενικό Χημείο του Κράτους. Ήταν υπεύθυνο για τα σεμινάρια των υπαλλήλων των αρμόδιων υπηρεσιών του και ρύθμίζε τα έξοδά τους.
Υπουργείο Ναυτιλίας και Νησιωτικής Πολιτικής

thumb|280px|Το κτίριο του Υπουργείο Ναυτιλίας και Νησιωτικής Πολιτικής στην Ακτή Βασιλειάδη.
Το Υπουργείο Ναυτιλίας και Νησιωτικής Πολιτικής (Υ.ΝΑ.Ν.Π.) συγκροτήθηκε στις 22 Σεπτεμβρίου 2015 από υπηρεσίες του τέως Υπουργείου Οικονομίας, Υποδομών, Ναυτιλίας και Τουρισμού σύμφωνα με Προεδρικό Διάταγμα του Προέδρου της Δημοκρατίας Προκόπη Παυλόπουλου και του Πρωθυπουργού Αλέξη Τσίπρα.
Αστυάναξ ο Μιλήσιος

Ο Αστυάναξ ο Μιλήσιος (4ος αιώνας π.Χ.) ήταν αρχαίος Έλληνας ολυμπιονίκης από τη Μίλητο, ο οποίος στέφθηκε 3 φορές ολυμπιονίκης στο παγκράτιο στους 114ους (324 π.Χ.), 115ους (320 π.Χ.) και 116ους (316 π.Χ.) ολυμπιακούς αγώνες της αρχαιότητας, και είναι πολύ πιθανό πως ήταν αήττητος σε όλους τους αγώνες που έδωσε καθώς και υπήρξε επίσης περιοδονίκης. Φημιζόταν επίσης για το μεγάλο του μέγεθος και για την αδηφαγία του, καθώς ενώ ήταν φιλοξενούμενος ενός Πέρση αριστοκράτη κατανάλωσε το φαγητό όλων των 9 άλλων προσκεκλημένων.
NGC 3132

Το NGC 3132 από το [[Διαστημικό Τηλεσκόπιο Χαμπλ]]. Το μπλε αντιστοιχεί σε διπλά ιονισμένο οξυγόνο, το πράσινο σε ιονισμένο υδρογόνο και το κόκκινο στο ιονισμένο άζωτο.
Το NGC 3132 (γνωστό και ως "νότιο δακτυλιοειδές νεφέλωμα" ή "Caldwell 74") είναι πλανητικό νεφέλωμα στον αστερισμό Ιστία. Απέχει περίπου 2.000 έτη φωτός, η διάμετρός του υπολογίζεται σε 0,4 έτη φωτός. και έχει φαινόμενο μέγεθος +9,2. Το ανακάλυψε ο Τζων Χέρσελ (John Herschel) το 1835.

Φωτογραφίες του NGC 3132 αποκαλύπτουν δύο αστέρια κοντά μέσα στη νεφελότητα, ένα 10ου μεγέθους και ένα άλλο 16ου. Το αστέρι που δημιούργησε το νεφέλωμα είναι το πιο αχνό και είναι ένας λευκός νάνος, με θερμοκρασία επιφάνειας 100.000 Κ. Η ακτινοβολία από το αστέρι ιονίζει τα άτομα του νεφελώματος, με αποτέλεσμα αυτά να φθορίζουν.
Δημοκράτης ο Μαγνήσιος

Ο Δημοκράτης ο Μαγνήσιος (1ος αιώνας μ.Χ.) ήταν αρχαίος Έλληνας ολυμπιονίκης από τη Μαγνησία του Μαιάνδρου, ο οποίος στέφθηκε 3 φορές αήττητος ολυμπιονίκης στην πυγμαχία στους 201ους (25 μ.Χ.), 202ους (29 μ.Χ.) και 203ους (33 μ.Χ.) ολυμπιακούς αγώνες της αρχαιότητας. Αναφέρεται επίσης πως υπήρξε περιοδονίκης και νίκησε από δύο φορές στους αγώνες των Ίσθμιων, Νέμεων, και των Πύθιων, καθώς και 3 φορές στους αγώνες των Άκτιων, 2 φορές σε αυτούς των Ηραίων, καθώς και σε όλα τα βαρέα αθλήματα των Λύκειων.
Κωνσταντίνος Κορόζος

Ο Κωνσταντίνος Κορόζος (Λιβαδειά, 19 Νοεμβρίου 1896 - Αθήνα, 3 Φεβρουαρίου 1975) του Ευθυμίου, ήταν Έλληνας δικηγόρος και πολιτικός. Υπηρέτησε ως βουλευτής Αττικής και Βοιωτίας και ως υπουργός. Μεταξύ άλλων ήταν και πρόεδρος του ΟΤΕ.
Σοφία Ορθή

Η Σοφία Ορθή είναι κωμική σειρά 51 επεισοδίων του ΑΝΤ1 που προβλήθηκε τις τηλεοπτικές σεζόν 1996-1997 και 1997-1998, σε σκηνοθεσία Γιώργου Κωνσταντίνου και σενάριο του ίδιου σε συνεργασία με τον Νίκο Βεργέτη.
Δωριεύς ο Ρόδιος

[[Ημίδραχμο]] της [[Ολυμπία|Ολυμπίας]], χρονολογούμενο μεταξύ 87ης (432 π.Χ.) και 90ης (420 π.Χ.) διοργάνωσης των αγώνων|256x256εσ
Αναπαράσταση του πατέρα του Δωριέα, ολυμπιονίκη [[Διαγόρας ο Ρόδιος|Διαγόρα]], ο οποίος μεταφέρεται στο στάδιο από τους γιους του [[Δαμάγητος ο Ρόδιος|Δαμάγητο]] και [[Ακουσίλαος ο Ρόδιος|Ακουσίλαο,]] επίσης ολυμπιονίκες και αδερφούς του Δωριέα.|350x350εσ
Ο Δωριεύς ο Ρόδιος ή Δωριεύς του Διαγόρα ή Δωριέας (5ος αιώνας π.Χ.) ήταν αρχαίος Έλληνας ολυμπιονίκης από τη Ρόδο, ο οποίος στέφθηκε τρεις φορές ολυμπιονίκης στο άθλημα του παγκράτιου στους 87ους (432 π.Χ.), 88ους (428 π.Χ.), και 89ους (424 π.Χ.) ολυμπιακούς αγώνες της αρχαιότητας. Αναφέρεται πως υπήρξε επίσης περιοδονίκης με 4 νίκες στους αγώνες των Πύθιων, 8 στους Ίσθμιους αγώνες, και 7 στα αγωνίσματα των Νέμεων.
Στεφάν Ζαβέλ

Ο Στεφάν Ζαβέλ (Stéphane Javelle, Λυών, 16 Νοεμβρίου 1864 – 3 Αυγούστου 1917) ήταν Γάλλος αστρονόμος.

Από το 1888 εργάστηκε ως βοηθός του Ανρί Ζοζέφ Περροτέν στο Αστεροσκοπείο της Νίκαιας, όπου παρατήρησε 1431 ουράνια σώματα τα οποία καταγράφονται στον κατάλογο IC (Index Catalogue). Πριν το 1888 εργαζόταν ως λογιστής και η επαγγελματική του ενασχόληση με την Αστρονομία οφείλεται στον φίλο του εργοδότη του, Λουί Τολόν (Louis Thollon), που τον πρότεινε στον Περροτέν. Η Γαλλική Ακαδημία Επιστημών απένειμε στον Ζαβέλ το Βραβείο Βαλζ το 1910.
NGC 6584

Το σφαιρωτό σμήνος NGC 6584 από το [[Διαστημικό Τηλεσκόπιο Χαμπλ]].
Το NGC 6584 είναι σφαιρωτό σμήνος στον αστερισμό Τηλεσκόπιον. Απέχει περίπου 45.000 έτη φωτός από τη Γη. Στο NGC 6584 έχουν παρατηρηθεί 69 μεταβλητοί αστέρες, κυρίως μεταβλητοί τύπου RR Λύρας. Το ανακάλυψε ο Τζέιμς Ντάνλοπ το 1826. Έχει φαινόμενο μέγεθος +7,9, γεγονός που σημαίνει ότι είναι ορατό από μεγάλα κιάλια ή μεγαλύτερα οπτικά όργανα.
Θέμα Δρουγουβιτείας

Το Θέμα Δρουγουβιτείας ήταν διοικητική διαίρεση, μικρό Θέμα, της Βυζαντινής Αυτοκρατορίας στην σημερινή Μακεδονία κατά τον 12ο αιώνα. Περιλάμβανε τα εδάφη των σλάβων εγκατεστημένων εκεί Δρουγουβιτών (Δρουγουβῖται) αλλά και όμορες περιοχές μεταξύ Αλιάκμονα, ποταμού Λουδία και Αξιού ποταμού.

Γνωστοι αξιωματούχοι είναι οι :
* Πέτρος Μόσχος, σπαθαροκανδιδάτος και άρχων Δρουγουβιτείας
* Μιχαήλ Σκληρός, πρωτοπρόεδρος και αναγραφέας Δρουγουβιτείας
* Πέτρος, στρατηγός Δρουγουβιτείας
Κωνσταντίνος Δρούλιας

Ο Κωνσταντίνος Δρούλιας (1896 - 1976) ήταν Έλληνας βιομήχανος και πολιτικός.
Ανρί Ζοζέφ Αναστάζ Περοτέν

Ο Ανρί Ζοζέφ Αναστάζ Περοτέν (γαλλικά: Henri Joseph Anastase Perrotin, 19 Δεκεμβρίου 1845 - 29 Φεβρουαρίου 1904) ήταν Γάλλος αστρονόμος.
NGC 1365

Ο NGC 1365 (γνωστός και ως "Μεγάλος Ραβδωτός Σπειροειδής Γαλαξίας") είναι ραβδωτός σπειροειδής γαλαξίας ο οποίος απέχει 56 εκατομμύρια έτη φωτός και βρίσκεται στον αστερισμό Κάμινο. Ο πυρήνας του έχει οβάλ σχήμα και γωνιακή διάμετρο περίπου 50″ × 40″.

Οι βραχίονες του σχηματίζουν μεγάλες καμπύλες βόρεια και νότια από τα άκρα της ραβδωτής δομής που εκτείνεται σε άξονα ανατολικό-δυτικό. Έχουν ανιχνευθεί οι υπερκαινοφανείς αστέρες 2012fr, 2001du, 1983V και 1957C στον NGC 1365.

Τον Φεβρουάριο του 2013, βάσει παρατηρήσεων από το διαστημικό τηλεσκόπιο ακτίνων Χ NuSTAR, προέκυψε ότι στο κέντρο του γαλαξία υπάρχει υπερμεγέθης μαύρη τρύπα (περίπου δύο εκατομμυρίων ηλιακών μαζών) η οποία περιστρέφεται με ταχύτητα που προσεγγίζει αυτή του φωτός.
Θέμα Βολερού

Το Θέμα Βολερού ήταν διοικητική διαίρεση (θέμα) της Βυζαντινής Αυτοκρατορίας στη σημερινή δυτική Θράκη. Διοικητικό κέντρο του Θέματος ήταν η Μοσυνόπολις.

Το θέμα Βολερού αρχικά ήταν τούρμα που δημιουργήθηκε κατά τα τέλη του 9ου αιώνα για να εξελιχθεί σε θέμα πιθανότατα τον 11ο αιώνα, στα τέλη του ίδιου αιώνα διοικούνταν από κοινού με τα Θέματα Θεσσαλονίκης και Στρυμώνος. 

Το θέμα χωριζόταν σε δύο υποδιαιρέσεις, «βάνδες» όπως λέγονταν, την Βάνδα Μοσυνούπολης και την Βάνδα Περιθώριου. Στα όρια του θέματος αναφέρεται και η νήσος Καυκανάδες. Μέχρι τον 12ο αιώνα το θέμα διοικούσαν κατώτεροι υπάλληλοι, κριτές και αναγραφείς, έπειτα την διοίκηση ανέλαβε δουξ.

Γνωστοί διοικητές ήταν οι :
* Θεοφύλακτος, περ. 940-980
* Μιχαήλ Σερβλίας, περ. 1029-1030
* Ανδρόνικος, περ. 1033
* Κωνσταντίνος Καματηρός, περ. 1037
* Ιωάννης, περ. 1040
* Γεώργιος Εξαμιλίτης, ανάμεσα 1047 και 1055
* Βασίλειος, ανάμεσα 1047 και 1061
* Λέων Θυλακάς, περ. 1056 και περ. 1064
* Κυρίτζης, περ. 1062
* Νικόλαος Σερβλίας, περ. 1062
* Λέων, περ. 1064
* Ιωάννης Καταφλώρος, περ. 1074
* Χριστόφορος, περ. 1068
* Νικήτας Ξιφιλίνος, περ. 1088
* Ευθύμιος, 1095
* Μιχαήλ Ρόδιος
Το διπλό βιβλίο

Το διπλό βιβλίο είναι μυθιστόρημα του Δημήτρη Χατζή, που κυκλοφόρησε για πρώτη φορά το 1976.

Θεωρείται ως ένα από τα κορυφαία δείγματα της ελληνικής μεταπολεμικής πεζογραφίας. Υποτίθεται ότι περιγράφει την μοναχική και σκληρή ζωή ενός έλληνα στην μετεμφυλιακή Ελλάδα και κατόπιν στην Γερμανία. Όμως κατά τον συγγραφέα, το βιβλίο αποτελεί «"μια έκφραση ελληνικής αγωνίας μπροστά στον σημερινό κόσμο"».
NGC 2976

O NGC 2976 είναι σπειροειδής γαλαξίας που απέχει 10 εκατομμύρια έτη φωτός από την Γη και βρίσκεται στον αστερισμό Μεγάλη Άρκτος. Είναι συνοδός του Μεσιέ 81 και μέλος της Ομάδας γαλαξιών Μ81.

Τον ανακάλυψε ο Ουίλιαμ Χέρσελ (Frederick William Herschel) στις 8 Νοεμβρίου 1801.
NGC 1097

O NGC 1097 είναι ραβδωτός σπειροειδής γαλαξίας, ο οποίος απέχει περίπου 45 εκατομμύρια έτη φωτός από τη Γη και βρίσκεται στον αστερισμό Κάμινο. Είναι επίσης γαλαξίας Σίφερτ και τον ανεκάλυψε ο αστρονόμος Ουίλιαμ Χέρσελ στις 9 Οκτωβρίου 1790. Υπάρχουν δύο δορυφορικοί γαλαξίες, ο NGC 1097A και NGC 1097B. Ο πρώτος είναι ο μεγαλύτερος από τους δύο και απέχει 42.000 έτη φωτός από το κέντρο του NGC 1097. Η βαρυτική αλληλεπίδραση είναι πολύ έντονη ανάμεσα στον NGC 1097 και τον NGC 1097Α.
Ηλίας Δεκουλάκος

Ο Ηλίας Δεκουλάκος (1929 - 1998) ήταν Έλληνας ζωγράφος.
Νικόλαος Δρανδάκης

Ο Νικόλαος Δρανδάκης (Ρέθυμνο, 1915 - 2004) ήταν καθηγητής πανεπιστημίου και αρχαιολόγος.
Νέναντ Σιμεούνοβιτς

Ο Νέναντ Σιμεούνοβιτς είναι Σέρβος πρώην διεθνής πετοσφαιριστής, ο οποίος γεννήθηκε στην Τούζλα της Βοσνίας στις 13 Απριλίου 1982 και αγωνίστηκε ως ακραίος σε ομάδες της Σερβίας, της Ελλάδας, της Ρωσίας και της Τουρκίας.
Γκόρντον Μπανκς

Ο Γκόρντον Μπανκς (αγγλικά: "Gordon Banks", 30 Δεκεμβρίου 1937 – 12 Φεβρουαρίου 2019) ήταν διεθνής Άγγλος τερματοφύλακας. Ένας από τους κορυφαίους στη θέση του όλων των εποχών, ψηφίστηκε από τη Διεθνή Ομοσπονδία Ιστορίας και Στατιστικής του Ποδοσφαίρου (IFFHS), ως ο δεύτερος καλύτερος τερματοφύλακας του 20ού αιώνα πίσω από τον Λεβ Γιασίν και μπροστά από τον Ντίνο Τζοφ. Ανακηρύχθηκε καλύτερος τερματοφύλακας της FIFA 6 φορές.
Θέμα Μαιάνδρου

Το Θέμα Μαιάνδρου ήταν διοικητική διαίρεση της Βυζαντινής Αυτοκρατορίας, μικρό Θέμα, στην νοτιοδυτική Μικρά Ασία και στην κοιλάδα του Μαιάνδρου ποταμού κατά τον 12ο και 13ο αιώνα. Πρωτεύουσα του θέματος ήταν η Αντιόχεια, το σημερινό Αϊδίνιο της Τουρκίας.

Το θέμα περιελάμβανε κυρίως το δέλτα του ποταμού Μαιάνδρου και περίπου την έκταση ανάμεσα στην Πριήνη και τη Μίλητο. Δημιουργήθηκε στα μέσα του 12ου αιώνα και στις αρχές του 13ου αιώνα έπαψε να είναι ξεχωριστό θέμα ενώ διοικούνταν από στρατοπεδάρχη. Αναφέρεται και το 1198 σε χρυσόβουλο του Αλέξιου Β΄ Κομνηνού περί παραχωρήσεως εμπορικών προνομίων στους Ενετούς, που αναφέρει τις περιοχές κι επαρχίες του κράτους. 

Γνωστοί διοικητές του :
* Θεοφάνης13ος αιώνας
NGC 2997

Ο NGC 2997 είναι σπειροειδής γαλαξίας στον αστερισμό Αντλία. Απέχει περίπου 40 εκατομμύρια έτη φωτός. Σε αυτήν την απόσταση η διάμετρός του υπολογζίεται σε 140.000 έτη φωτός. Ο NGC 2997 έχει δύο κύριους σπειροειδείς βραχίονες οι οποίοι είναι καλά καθορισμένοι (μεγάλου σχεδίου, grand design), και φτάνουν μέχρι τον πυρήνα του γαλαξία. Στους βραχίονες υπάρχουν περιοχές ΗΙΙ, όπου γεννιόνται νέα άστρα. Ένα ιδιαίτερο χαρακτηριστικό του NGC 2997 είναι η ύπαρξη ενός δακτυλίου με «θερμά σημεία» (μάλλον περιοχές ΗΙΙ) γύρω από τον πυρήνα. Αυτός ο δακτύλιος έχει διάμετρο 570 παρσέκ και πλάτος 55.

Τον ανακάλυψε ο Ουίλιαμ Χέρσελ το 1793. Στον NGC 2997 έχουν παρατηρηθεί δύο σουπερνόβα, οι SN 2003jg και SN 2008eh.

Ο NGC 2997 είναι ο κύριος γαλαξίας μιας μικρής, χαλαρής ομάδας γαλαξιών, η οποία ονομάζεται ομάδα NGC 2997 και ανήκει στο τοπικό υπερσμήνος.
Γιόχαν Γκότφριντ Κέλερ

O Γιόχαν Γκότφριντ Κέλερ (Johann Gottfried Köhler, 15 Δεκεμβρίου 1745 – 19 Σεπτεμβρίου 1801) ήταν Γερμανός αστρονόμος.

Ανακάλυψε αρκετά νεφελώματα, αστρικά σμήνη και γαλαξίες, εκ των οποίων τα πιο γνωστά είναι το ανοικτό σμήνος Μ67 και οι ελλειπτικοί γαλαξίες Μ59 και Μ60. Τους δύο γαλαξίες τους ανακάλυψε στις 11 Απριλίου 1779.

Εργάστηκε μαζί με τον γνωστό αστρονόμο Γιόχαν Μπόντε (Johann Elert Bode), που βελτίωσε και δημοσίευσε την πρόταση του Κέλερ για το σύμβολο του Ουρανού. Από το 1784 ήταν διευθυντής του "Mathematisch-Physikalischer Salon".
Γεράσιμος Γιακουμάτος

Ο Γεράσιμος Γιακουμάτος είναι Έλληνας ιατρός παθολόγος, συνδικαλιστής και πολιτικός. Κατάγεται από τη Κεφαλλονιά.
NGC 2442

Ο NGC 2442 από το [[ESO]].
O NGC 2442 ή NGC 2443 (γνωστός και ως "γαλαξίας τσιγκέλι") είναι σπειροειδής γαλαξίας ενδιάμεσης μορφολογίας στον αστερισμό Ιχθύς Ιπτάμενος, του οποίου το ιδιαίτερο χαρακτηριστικό είναι οι ασσύμετροι βραχίονες, πιθανώς αποτελέσμα της αλληλεπίδρασής του με κάποιον άλλο γαλαξία. Απέχει περίπου 55 εκατομμύρια έτη φωτός και πιθανόν να είναι μέλος μιας χαλαρής ομάδας γαλαξιών. Τον ανακάλυψε ο Τζον Χέρσελ το 1834. Η καταχώρηση NGC 2443 αφορά το βορειοανατολικό τμήμα του γαλαξία. Στον γαλαξία έχουν παρατηρηθεί δύο σουπερνόβα, οι SN 1999ga και SN 2015 F, τύπου Ια ο οποίος έφτασε σε φαινόμενο μέγεθος +12,9.
Κωνσταντίνος Νιαβής

Ο Κωνσταντίνος Νιαβής (1920-1997) ήταν Έλληνας καθηγητής της γεωπονικής. Από το 1973 ως το 1974 ήταν πρύτανης του Γεωπονικού Πανεπιστημίου Αθηνών.
Φίλιππος Νίκογλου

Ο Φίλιππος Νίκογλου (1871 - 1953) ήταν γιατρός που με τη δράση του συνετέλεσε στην απελευθέρωση της Θεσσαλονίκης το 1912 προτού καταληφθεί από τον βουλγαρικό στρατό.
Γεώργιος ο Αιτωλός

Ο Γεώργιος ο Αιτωλός (1525 - 1580) ήταν Έλληνας λόγιος.
Λουίζ Νίβελσον

Η Λουίζ Νίβελσον ("Луиза Берлявски-Невельсон", 23 Σεπτεμβρίου 1899 – 17 Απριλίου 1988) ήταν Ουκρανή γλύπτρια με καριέρα στις Ηνωμένες Πολιτείες Αμερικής. Είναι γνωστή για τα μνημειώδη, μονοχρωματικά ξύλινα έργα της σε τοίχους και για τα γλυπτά εξωτερικών χώρων.
Τριφιόδωρος

Ο Τριφιόδωρος ήταν ποιητής και γραμματικός από την Αίγυπτο που έγραψε στα Ελληνικά. Η χρονολόγησή του ποικίλλει μεταξύ 3ου και 5ου μ.Χ. αιώνα και πιστεύεται ότι καταγόταν από την Πανόπολι της Άνω Αιγύπτου (σήμερα Αχμίμ), δεδομένου ότι το όνομά του σημαίνει «δώρο της Τρίφιδος», μιας τοπικής θεότητας της Πανοπόλεως. Έγραψε διάφορα ποιητικά και γραμματικά έργα από τα οποία σώζεται μόνο η "«Ἰλίου ἅλωσις»", ένα επικό ποίημα σε 691 στίχους που αφηγείται το τέλος του Τρωικού Πολέμου. 

Το όνομα του ποιητή εμφανίζεται επίσης με λανθασμένη ορθογραφία ως Τρυφιόδωρος. Η σύγχυση μεταξύ των δύο ορθογραφιών συνέβη ήδη από τον έκτο αιώνα μ.Χ. λόγω ιωτακισμού.
Εμμανουήλ Βυβιλάκης

Ο Εμμανουήλ Βυβιλάκης (1806-1880) ήταν Κρητικός αγωνιστής της Ελληνικής Επανάστασης του 1821 λόγιος και δημοσιογράφος .
Στρατηγίς Κάμας

Η Στρατηγίς Κάμας, ήταν διοικητική διαίρεση της Βυζαντινής Αυτοκρατορίας, ήταν ένα από τα μικρά σε έκταση αλλά και συνοριακά Θέματα που αποκαλούνταν στρατηγίδες.

Άγνωστο ακριβώς που βρισκόταν και τα όρια της, ταυτίζεται είτε με την τούρμα Κάμαχα ή το Φρούριο Κάμεια του Θέματος Μεσοποταμίας και υπήρχε κατά τον 10ο και 11ο αιώνα. Γνωστός είναι ένας στρατηγός-διοικητής του Θέματος ο Νικήτας.
Σαξ-Γκότα-Άλτενμπουργκ

Το Σαξ-Γκότα-Άλτενμπουργκ () ήταν δουκάτο το οποίο κυβερνιόταν από τον Ερνεστινό κλάδο του Οίκου των Βέττιν στην σημερινή Θουριγγία της Γερμανίας.

Ιδρύθηκε επισήμως το 1672, όταν ο Φρειδερίκος-Γουλιέλμος Γ΄, ύστατος Δούκας του Σαξ-Άλτενμπουργκ, απεβίωσε και ο Ερνέστος Α΄, Δούκας του Σαξ-Γκότα (ο οποίος είχε νυμφευθεί την εξαδέλφη του Φρειδερίκου Γουλιέλμου, Ελισάβετ-Σοφία), κληρονόμησε το μεγαλύτερο τμήμα των εδαφών του. Ήταν ιδιαιτέρως συχνό φαινόμενο στα Ερνεστινά δουκάτα να ενώνονται και να διαιρούνται και, ως εκ τούτου, το ηνωμένο δουκάτο του Ερνέστου διαιρέθηκε εκ νέου μετά τον θάνατό του το 1675, ενώ το Δουκάτο του Σαξ-Γκότα-Άλτενμπουργκ ιδρύθηκε επισήμως το 1680 με την ολοκλήρωση της διαίρεσης αυτής και την άνοδο στον θρόνο του μεγαλύτερου υιού του, Φρειδερίκου, με την διαίρεση αυτή να επικεντρώνεται στις πόλεις του Γκότα και του Άλτενμπουργκ.

Η κατοικία του Φρειδερίκου παρέμεινε στο Κάστρο Φρίντενσταϊν στην Γκότα. Εξασφάλισε σε σημαντικό βαθμό τις κτήσεις της οικογένειάς του με την καθιέρωση του συστήματος της πρωτοτοκίας το 1685. Ωστόσο, όταν οι ύστατοι δούκες, Αιμίλιος-Αύγουστος και ο αδερφός του, Φρειδερίκος Δ΄ απεβίωσαν χωρίς να έχουν αποκτήσει αρσενικούς διαδόχους, ο οίκος του "Σαξ-Γκότα και Άλτενμπουργκ" αφανίστηκε το 1825 και διαμάχες ξέσπασαν μεταξύ των τριών εναπομεινάντων Ερνεστινών δυναστειών αναφορικά με το θέμα της διαδοχής.

Ως αποτέλεσμα δικαστικής απόφασης που ελήφθη από τον Βασιλιά Φρειδερίκο-Αύγουστο Α΄ της Σαξωνίας το 1826, τα Ερνεστινά δουκάτα αναδιοργανώθηκαν και το Σαξ-Γκότα-Άλτενμπουργκ διαιρέθηκε εκ νέου: 
*το Σαξ-Γκότα μεταβιβάστηκε στο Δουκάτο του Σαξ-Κόμπουργκ-Σάαλφελντ, το οποίο με την σειρά του υποχρεώθηκε να μεταβιβάσει το Σαξ-Σάαλφελντ στο Σαξ-Μάινινγκεν. Τα εδάφη αποτέλεσαν το νεοϊδρυθέν Δουκάτο του Σαξ-Κόμπουργκ και Γκότα.
*το Σαξ-Άλτενμπουργκ παραχωρήθηκε στον Δούκα του Σαξ-Χίλντμπουργκχαουζεν, ο οποίος με την σειρά του μεταβίβασε τα εδάφη του στο Σαξ-Μάινινγκεν και χρησιμοποίησε εκ νέου τον τίτλο του Δούκα του Σαξ-Άλτενμπουργκ.

Μετά την κατάργηση των γερμανικών μοναρχιών στην διάρκεια της Γερμανικής Επανάστασης του 1918–1919, το σύνολο των πρώην δουκάτων κατέστη τμήμα του νεοϊδρυθέντος κράτους της Θουριγγίας το 1920.